b"\n_START_ARTICLE_\nCamp del Guinard\xc3\xb3\n_START_SECTION_\nHist\xc3\xb2ria\n_START_PARAGRAPH_\nDes del 1910 el Club Esportiu Europa havia tingut diversos terrenys de joc, tots ells de curta duraci\xc3\xb3. A principis dels anys 1920 el Club va cercar uns terrenys m\xc3\xa9s adequats a les seves necessitats i que poguessin tenir una major durada. Aix\xc3\xad ho deia el setmanari La Jornada Deportiva del 17 de novembre del 1921: El Europa buscar\xc3\xa1 un nuevo terreno para desarrollar el deporte para todas sus secciones: f\xc3\xbatbol, atletismo, rugby y b\xc3\xa1squet. A finales de 1921 comprar\xc3\xa1 712.000 palmos cuadrados entre las calles Lepanto y Cerde\xc3\xb1a, sobre la Travesera de Gracia._NEWLINE_El nou camp va ser constru\xc3\xaft en una \xc3\xa0rea compresa aproximadament entre els carrers de l'Encarnaci\xc3\xb3 -on era la porta principal-, Lepant, Taxdirt (abans dit Sant Llu\xc3\xads) i Alcalde de M\xc3\xb3stoles (abans Marina), prop de l'anterior camp europeista del carrer Ind\xc3\xbastria i de l'actual Nou Sardenya. Tenia capacitat per a uns 19.000 espectadors, 2.000 d'ells asseguts. Va ser inaugurat el 8 de desembre del 1923 amb un partit amist\xc3\xb3s entre el CE Europa i el Szombathelyi Halad\xc3\xa1s d'Hongria, que va acabar amb un empat (1-1)._NEWLINE_El 1929 va posar-se en marxa la Lliga espanyola de futbol i el CE Europa va ser un dels deu clubs integrants de la Primera divisi\xc3\xb3 durant tres temporades, jugant-se al Camp del Guinard\xc3\xb3 els seus partits a la m\xc3\xa0xima categoria._NEWLINE_En acabar la temporada 1930-31 els escapulats descendiren a Segona divisi\xc3\xb3, enmig d'una forta crisi econ\xc3\xb2mica i social. Per a la temporada seg\xc3\xbcent el Club es fusion\xc3\xa0 amb el Gr\xc3\xa0cia FC, amb el nom de Catalunya FC, tot i que la fusi\xc3\xb3 es va desfer abans d'acabar la temporada. El nou Club va traslladar-se a l'anomenat Camp dels Quinze, en el Pg. del Mariscal Jofre (actualment Av. dels Quinze), un terreny molt m\xc3\xa9s modest i d'acord amb les seves possibilitats, llavors molt prec\xc3\xa0ries._NEWLINE_Una vegada desfeta la uni\xc3\xb3 del CE Europa i el Gr\xc3\xa0cia FC, per a la temporada 1932-33, el Gr\xc3\xa0cia FC \xe2\x80\x93rebatejat com a UE Gr\xc3\xa0cia- va tornar a utilitzar el Camp del Guinard\xc3\xb3, mentre el CE Europa continuava en el denominat Camp dels Quinze._NEWLINE_El 27 de maig del 1942 va inaugurar-se al voltant del terreny de joc una pista de ciclisme i el recinte va ser reinaugurat amb el nom de Vel\xc3\xb2drom de Gr\xc3\xa0cia. All\xc3\xa0 es varen celebrar importants reunions ciclistes, entre elles set proves del Campionat d'Espanya de ciclisme en pista i diversos Campionats de Catalunya, fins al 1954. Aix\xc3\xad mateix, el recinte es mantenia com a camp de futbol._NEWLINE_A finals dels anys 50 el recinte va ser adquirit pel ciclista Santiago Mostajo, que havia estat bicampi\xc3\xb3 d'Espanya el 1952 a la mateixa pista ciclista, la va reformar i el recinte fou reinaugurat com a Vel\xc3\xb2drom Mostajo. La seva inauguraci\xc3\xb3 oficial va ser el 8 de maig del 1960, i va acollir m\xc3\xbaltiples competicions i exhibicions ciclistes, fins i tot d'automobilisme. _NEWLINE_El 1964 va cessar la seva activitat i fou enderrocat a conseq\xc3\xbc\xc3\xa8ncia del creixement urban\xc3\xadstic de la ciutat, per construir-hi habitatges."